Predkladacia správa

          Súčasťou transformačných a reštrukturalizačných procesov na Slovenku je aj budovanie nových priemyselných a technologických parkov. 

Uznesením vlády SR č. 1039/2000 schválila vláda SR Zámer budovania priemyselného parku Záhorie, ako zámer  rozvojového programu na prílev priamych zahraničných investícií. Tento zámer bol v ďalšom rozpracovaný a predložený na prerokovanie vláde SR, ktorá svojím uznesením č. 449/2002 vzala na vedomie stav realizácie  budovania Priemyselného parku Záhorie. Vychádzajúc zo skúseností s vykupovaním pozemkov od súkromných vlastníkov bolo rozhodnuté, že výstavba tohto priemyselno-technologického parku sa bude realizovať na pozemkoch vo vlastníctve štátu. Na základe tohto rozhodnutia vláda uvedeným uznesením uložila ministrovi obrany predložiť na rokovanie vlády návrh nariadenia vlády SR na zmenu hraníc Vojenského obvodu Záhorie. Uznesením vlády SR č. 754/2002 vláda schválila Nariadenie vlády Slovenskej republiky č. 412/2002 Z. z., ktorým sa mení a dopĺňa nariadenie vlády Slovenskej republiky č. 410/2000 Z. z. o zmene hraníc Vojenského obvodu Záhorie v znení nariadenia vlády Slovenskej republiky č. 450/2001 Z. z., ktorým došlo k vyčleneniu určených pozemkov na zriadenie priemyselno-technologického parku Záhorie z vojenského obvodu Záhorie v súlade so schválenými zmenami a doplnkami územno-plánovacej dokumentácie VÚC Bratislavský kraj. 

	Predložený materiál bol spracovaný v spolupráci s Ministerstvom hospodárstva Slovenskej republiky a zainteresovanými subjektmi. 

	Materiál nebol predložený na medzirezortné pripomienkové konanie z dôvodu, že sa jedná o materiál nelegislatívnej a nekoncepčnej povahy, ktorý nezasahuje do pôsobnosti iných orgánov verejnej moci a ani z neho nevyplývajú týmto orgánom nijaké úlohy.

Predložený materiál nemá negatívne finančné dopady na verejné financie, nemá ekonomický, environmentálny vplyv a ani vplyv na zamestnanosť.